मैं सोच में पड़ गया. मैं पूरी तरह समझ तो नहीं रहा था लेकिन सोच रहा था चाचाजी कुछ अच्छी बात कह रहे थे. तभी मेरे मुंह से निकल पड़ा " मां भी तो सरस्वती और लक्ष्मी मैया की पूजा करती है. " वह झट से बोल पड़े " बिल्कुल. दूसरों के घरों में रखे हुए धन अर्थात लक्ष्मी को अपने सरस्वती अर्थात बुद्धि के बल पर गुप्त रूप से प्राप्त करना सबसे बड़ी पूजा है. रात के अंधेरे में जब सभी सो रहे हो , वातावरण शांत हो , किसी परायी मूल्यवान वस्तु पर दृष्टि केन्द्रित करना सबसे बड़ा ध्यान है. समय एवं परिस्थिति के अनुरूप शरीर को ढालकर कभी अतिमंद गति से चलना और कभी अतिवेग से दौड़ना - शरीर के लिये भी स्वास्थ्यप्रद है. बेटे इस कला में गुण ही गुण हैं. इसे चोर - दर्शन कहते हैं ". चाचा किसी बहुत बडे दार्शनिक की तरह बोल रहे थे.